DA Den Europæiske Unions Tidende CE 88/289

(2004/C 88 E/0296)

SKRIFTLIG FORESPØRGSEL P-2081/02

af Christoph Konrad (PPE-DE) til Kommissionen

(8. juli 2002)

Om: Anvendelse af bevillinger, der er opført til mål nr. 2, i Nordrhein-Westfalen

En stor virksomhed i Mülheim (Nordrhein-Westfalen) har på grund af konstant vækst set sig nødsaget til at finde en ny grund, hvor den kan udvide sin produktion. I den forbindelse er der i Nordrhein-Westfalen især to byer, som kan komme på tale: Mülheim og Oberhausen. I Oberhausen er man villig til som investeringstilskud at overføre 1,5 millioner EUR fra delstatsregeringens regionale erhvervsfremmeprogram, der som bekendt medfinansieres ved hjælp af EU-bevillinger opført til mål nr. 2, til virksomheden, såfremt den måtte beslutte sig for at flytte til Oberhausen. Da man i Mülheim ikke modtager bevillinger, der er opført til mål nr. 2, er man i dette tilfælde dårligere stillet end i Oberhausen.

Mener Kommissionen, at der i ovennævnte tilfælde er tale om en retmæssig anvendelse af de bevillinger, der er opført til mål nr. 2?

Hvordan må en by eller en delstat i bekræftende fald anvende tilsvarende midler med henblik på i en konkurrencesituation mellem byer eller delstater at trække virksomheder til den pågældende by eller delstat?

Hvilke foranstaltninger skal der efter Kommissionens opfattelse i benægtende fald iværksættes for at undgå sådanne situationer?

Svar afgivet på Kommissionens vegne af Michel Barnier

(12. august 2002)

Oberhausens byråd har ingen myndighed til godkendelse af projekter med henblik på finansiel støtte i medfør af NRW — Nordrhein-Westfalen, mål nr. 2 — i enheds-programmeringsdokumentet. Ansvaret herfor ligger hos den pågældende forvaltningsmyndighed, som i dette tilfælde er delstatsregeringen for Nordrhein-Westfalen.

Støtte til rent private investeringer i medfør af dette enhedsprogrammeringsdokument er generelt begrænset til små og mellemstore virksomheder. Som en undtagelse kan større firmaer oppebære støtte, når de bidrager til at opbygge og styrke regionen, f.eks. under foranstaltning 2.8, »nye energiformer«, eller foranstaltning 3.4, »logistik«.

Beslutninger om, hvor et selskab placeres, træffes af dets ledelse, som skal tage hensyn til alle de gældende forhold. Sådanne beslutninger vil næppe blive berørt alene af en mulighed for finansiel støtte fra det offentliges side. Tillige skal al offentlig støtte af denne art, den være sig statslig eller fra Fællesskabet, ydes i overensstemmelse med Fællesskabets lovgivning om statsstøtte.

For så vidt angår strukturfondene, er der i henhold til de nugældende bestemmelser to regler, hvis sigte er at begrænse virkningerne af firmaers flytning, når disse oppebærer EU-støtte. For det første kræves det i henhold til Kommissionens retningslinjer for statsstøtte med regionalt sigte (1), at modtagere af EU-støtte i en periode på mindst fem år skal opretholde enhver investering eller ethvert skabt job. For det andet er det i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene (2) fastsat, at bidraget fra de europæiske fonde til produktionsvirksomhed er betinget af, at lokaliseringen af disse aktiviteter forbliver uændret i fem år efter beslutningen om at yde støtte.

(1) EFT C 74 af 10.3.1998.

(2) EFT L 161 af 26.6.1999.